[pic] | KOMISIA EURÓPSKYCH SPOLOČENSTIEV | Brusel, 23.9.2009 KOM(2009) 500 v konečnom znení 2009/0141 (AVC) Návrh ROZHODNUTIE RADY, ktorým sa Európska centrálna banka poveruje osobitnými úlohami týkajúcimi sa fungovania Európskeho výboru pre systémové riziká {KOM( 2009) 499 v konečnom znení}{KOM(2009) 501 v konečnom znení}{KOM(2009) 502 v konečnom znení}{KOM(2009) 503 v konečnom znení}{SEK(2009) 1234}{SEK(2009) 1235} 2009/0141 (AVC) Návrh ROZHODNUTIE RADY, ktorým sa Európska centrálna banka poveruje osobitnými úlohami týkajúcimi sa fungovania Európskeho výboru pre systémové riziká RADA EURÓPSKEJ ÚNIE, so zreteľom na Zmluvu o založení Európskeho spoločenstva, a najmä na jej článok 105 ods. 6, so zreteľom na návrh Komisie[1], so zreteľom na stanovisko Európskej centrálnej banky[2], so zreteľom na súhlas Európskeho parlamentu[3], keďže: (1) Finančná kríza odhalila závažné nedostatky v oblasti dohľadu nad finančným trhom, ktorému sa nepodarilo zabrániť nahromadeniu nadmerných rizík vo finančnom sektore, a upozornila najmä na slabé stránky existujúceho makroprudenciálneho dohľadu. (2) Komisia v novembri 2008 poverila skupinu na vysokej úrovni, ktorej predsedal pán Jacques de Larosière (de Larosièrova skupina), aby navrhla odporúčania o tom, ako posilniť európske mechanizmy dohľadu tak, aby nimi boli lepšie chránení európski občania a aby sa obnovila dôvera vo finančný systém. (3) Vo svojej záverečnej správe predloženej 25. februára 2009 de Larosièrova skupina okrem iných vecí odporučila zriadenie orgánu na úrovni Spoločenstva povereného dohľadom nad rizikami vo finančnom systéme ako celku. (4) Vo svojom oznámení „Stimuly na oživenie hospodárstva v Európe“ zo 4. marca 2009[4] Komisia privítala odporúčania de Larosièrovej skupiny a vyjadrila im širokú podporu. Na svojom zasadnutí 19. a 20. marca 2009 sa Európska rada dohodla, že je potrebné zlepšiť reguláciu finančných inštitúcií v EÚ a dohľad nad nimi a že východiskom pre tieto činnosti bude de Larosièrova správa. (5) Komisia vo svojom oznámení „Európsky finančný dohľad“ z 27. mája 2009[5] ustanovila súbor reforiem súčasných úprav týkajúcich sa zabezpečenia finančnej stability na úrovni EÚ, najmä vytvorenia Európskeho výboru pre systémové riziká (ESRB) zodpovedného za makroprudenciálny dohľad. Rada 9. júna 2009 a Európska rada na svojom zasadnutí 18. a 19. júna podporili stanovisko Komisie a privítali zámer Komisie predložiť legislatívne návrhy, aby sa v plnej miere mohol zaviesť nový rámec. (6) Nariadením Európskeho parlamentu a Rady (ES) č. …/2009[6] sa na úrovni Spoločenstva ustanovuje makroprudenciálny dohľad nad finančným systémom a Európsky výbor pre systémové riziká (ESRB). (7) Vzhľadom na svoju expertízu v oblasti makroprudenciálnych otázok môže Európska centrálna banka (ECB) významne prispieť k účinnému makroprudenciálnemu dohľadu nad finančným sektorom EÚ. (8) Rada 9. júna 2009 dospela k záveru, že Európska centrálna banka by mala Európskemu výboru pre systémové riziká poskytovať analytickú, štatistickú, administratívnu a logistickú podporu. Preto by sa mala využívať v Zmluve predpokladaná možnosť poveriť Európsku centrálnu banku osobitnými úlohami týkajúcimi sa politík súvisiacich s dohľadom nad obozretným podnikaním, a to poveriť ECB úlohou zabezpečovať sekretariát pre ESRB. PRIJALA TOTO ROZHODNUTIE: Článok 1 Členstvo Prezident a viceprezident Európskej centrálnej banky sú členmi generálnej rady Európskeho výboru pre systémové riziká, ďalej len „ESRB“ ustanovenej nariadením XXXX. Článok 2 Podpora ESRB Európska centrálna banka zabezpečuje sekretariát, a preto poskytuje ESRB analytickú, štatistickú, logistickú a administratívnu podporu. K jeho úlohám vymedzeným v článku 4 ods. 4 nariadenia XXXX patrí najmä: 1. príprava zasadnutí ESRB; 2. v súlade s článkom 5 tohto rozhodnutia zhromažďovanie a spracúvanie informácií vrátane štatistických v mene ESRB a v prospech plnenia jeho úloh; 3. príprava analýzy potrebnej na vykonávanie úloh ESRB; 4. podporovanie ESRB v jeho medzinárodnej spolupráci na administratívnej úrovni s inými príslušnými orgánmi v oblasti makroprudenciálnych otázok; 5. podporovanie práce poradného výboru pre technické otázky. Článok 3 Organizácia sekretariátu 1. ECB zabezpečuje dostatočné ľudské a finančné zdroje na plnenie svojej úlohy zabezpečovania sekretariátu. 2. Po konzultáciách s generálnou radou ESRB menuje ECB vedúceho sekretariátu. Článok 4 Riadenie 1. Predseda generálnej rady usmerňuje vedúceho sekretariátu v mene ESRB. 2. Vedúci sekretariátu alebo jeho zástupca sa zúčastňuje na zasadnutiach generálnej rady a riadiaceho výboru ESRB. Článok 5 Zhromažďovanie informácií v mene ESRB 1. ESRB určuje informácie potrebné na účely plnenia úloh ESRB. Vzhľadom na to sekretariát zhromažďuje tieto informácie pravidelne a ad hoc na základe ustanovení o dôvernosti v článku 6. 2. Sekretariát môže od európskych orgánov dohľadu a v prípadoch uvedených v článku 15 nariadenia (ES) č. …./2009 od vnútroštátnych orgánov dohľadu, od národných centrálnych bánk alebo od iných orgánov členských štátov požadovať informácie týkajúce sa finančných inštitúcií alebo trhov relevantných pre úlohy ESRB, a to jednotlivo, v súhrnnej alebo hromadnej podobe. 3. Toto zhromažďovanie informácií v mene ESRB môže zahŕňať Spoločenstvo, eurozónu a vnútroštátne zovšeobecnené a jednotlivé údaje na základe odôvodnenej žiadosti. Pred vyžiadaním údajov sekretariát najskôr zohľadní existujúce štatistiky predložené, rozširované a vypracované európskym štatistickým systémom a ESCB a potom konzultuje príslušný európsky orgán dohľadu s cieľom zabezpečiť, aby žiadosť bola primeraná. 4. Sekretariát sprístupňuje európskym orgánom dohľadu informácie o systémových rizikách požadované na plnenie ich úloh. Článok 6 Dôvernosť údajov a dokumentov 1. Bez toho, aby bolo dotknuté uplatňovanie trestného práva, nesmú sa nijaké dôverné informácie, ktoré sekretariát získa počas plnenia svojich povinností, sprístupniť žiadnej osobe ani orgánu mimo ESRB, okrem informácií v súhrnnej alebo zovšeobecnenej podobe, z ktorej nemožno identifikovať jednotlivé inštitúcie. 2. Sekretariát zabezpečuje dôvernosť dokumentov predložených ESRB a riadiacemu výboru ESRB a konaní týchto orgánov. 3. ECB zabezpečuje dôvernosť údajov získaných na plnenie úloh na základe tohto rozhodnutia. ECB ustanovuje vnútorné mechanizmy a prijíma vnútorné pravidlá na zabezpečenie ochrany údajov zozbieraných v mene ESRB. Pracovníci ECB dodržiavajú platné pravidlá týkajúce sa služobného tajomstva. 4. Informácie, ktoré ECB získa v dôsledku uplatňovania tohto rozhodnutia, sa použijú len na účely uvedené v článku 2. Článok 7 Revízna doložka Rada preskúma toto rozhodnutie tri roky po dátume uvedenom v článku 8 na základe správy Komisie a po prijatí stanoviska od ECB určí, či sa toto rozhodnutie má revidovať. Článok 8 Uplatniteľnosť Toto rozhodnutie sa uplatňuje od DD/MM/RRRR; [rovnaký dátum ako pri nariadení]. Článok 9 Príjemca Toto rozhodnutie je určené Európskej centrálnej banke. V Bruseli Za Radu predseda [1] Ú. v. EÚ C , , s. . [2] Ú. v. EÚ C , , s. . [3] Ú. v. EÚ C , , s. . [4] KOM(2009) 114. [5] KOM(2009) 252. [6] Ú. v. EÚ L, , s. .